  Анжелика Тихонова корреспондент Ижкарысь Калык творчествоя элькун юртын (Удмурт урам, 284) удмурт айшетъёслы сӥзем «Всё начинается с фартука» («Ваньмыз кутске айшетысен») адӟытон ужа. Ивортодэтъя «Удмуртия» агентстволэн корреспондентэз ужрадэ вуылӥз но киужъёсъя ёзэтысь валтӥсь методистэн Наталья Прокопьеваен айшетъёслэн пуштроссы но аспӧртэмлыксы сярысь вераськиз. «Ваньмыз кутске айшетысен» адӟытон радъязы Ижкарын Возьматонэ элькунысьтымы Кибашлыослэн юртъёсазы вашкала сямъя лэсьтэм 90 котыр айшетъёсты люказы: уйпал, шор, лымшор, башкир удмуртъёслэсь. Озьы ик пӧлазы Удмуртиын улӥсь поръёслэнъёсыз но вань. Со сяна, адӟытонэ туала айшетъёсты пыртӥзы. Ӟуч кылын шуо «По одёжке встречают». Айшетъя валаны луэ вал адямилэсь статуссэ, арлыдзэ, кин со со обществояз, кудаз со улэ: яке со бызем кышномурт, яке со пересь, куке нылпи ваён арлыдыз ортчемын ини, яке со пинал, бызьыны вуэм ныл, яке со быдэ вуымтэ. Сое ваньзэ айшетъя валаны луэ вал, айшет сое возьматэ вал Наталья Прокопьева, Калык творчествоя элькун юртысь киужъёсъя ёзэтысь валтӥсь методистНаталья Прокопьевалэн верамезъя, нылъёс айшетъёсты 10-12 аресысен нуллыны кутскылӥзы, куке соос быдэ вуон вакытазы вуылӥзы. Соослэн азькышетсы трос но яркыт пужытэм, лачмытэсь гинэ вал. Со сяна, гадьтэм. Со вал сыӵе символической гинэ азькышет, кудӥз кӧня ке чеберъямын сыӵе пусъёсын, кудъёсыз нылэз утё вал: анайлэн пусъёсыз, выжызылэн кӧня ке гинэ пичи пусъёсыз, нош пусъёс, кудъёссэ «символы плодородия» шуиськом, соос ӧвӧл на Наталья Прокопьева, Калык творчествоя элькун юртысь киужъёсъя ёзэтысь валтӥсь методистУдалтонлыкез возьматӥсь пусъёс нылкышнолэн айшетаз бызьыны дасяськыкуз яке бызем бераз трос луо вал. Сыӵе пужыосты кышномуртлэн тазалыкез мед луоз, нылпи вайыны мед быгатоз шуыса пуктылӥзы. Со вакытэ ик нылкышноослэн айшетазы гадьыз кылдылӥз. Нырысь ик лымшор удмуртъёслэн, нош уйпалъёс котьку но гадьтэм азькышетъёс нуллӥзы. Соослэн мӧлязэс мукет утисьёссы вал: кабачи но муресазь. Солэн символической но, шуом, утись значениез вань, озьы ик со шунытлы, малы ке шуоно нылпи ваем кышномуртлы гадьзэ ворсано вал нылпиез сюдыны, медаз кынмы, медаз черла шуыса Наталья Прокопьева, Калык творчествоя элькун юртысь киужъёсъя ёзэтысь валтӥсь методистВераны кулэ, котькуд выжылэн аслаз яратоно пужыосыз, аслаз буёлъёсыз вал. Соосъя валаны луэ, кинлэн но кытысь со дӥсь. Котькудӥз выжы аслэсьтыз пусъёссэ, аслэсьтыз тужгес но яратоно буёлъёссэ тодэ вал. Али ми сое валаськом. Таӵе пужыос, шуом, Пургалан, Мӧньялан, Бигралан вал. Таиз пужы Пуро-Можгалан яке Буран гуртын гинэ вал. Со тодон кылемын но пересьёслэсь пиналъёс доры со потэ Наталья Прокопьева, Калык творчествоя элькун юртысь киужъёсъя ёзэтысь валтӥсь методистАйшетъёс вылэ пужыятыса сяна, куыса но, чильпаса но пужы пуктылӥзы. Уйпал нылкышноослэн айшетъёссы ӵемгес куыса лэсьтэмын, нош лымшоръёслэн – яркыт буёлъёсын пужыятыса. Со сяна, лымшор удмуртъёс дорын ик быдэсак чильпам айшетъёс но пумисько. Озьы ик куд-ог интыосын аспӧртэм пужыятон амалъёс вылӥллям. Кылсярысь, Сьӧлта, Вавож, Ува ёросъёсын улӥсь калмез удмуртъёс сюанлы тӧдьы айшет дасяло вылэм. Сое чильпырась пужыен пужыятылӥллям. Со понна нырысь басмаысь сӥньысъёссэ поттало вылэм, нош собере кылемъёсызъя пужы пукто. Наталья Прокопьевалэн верамезъя, сыӵе амал ӟучъёслэсь асэстэмын луыны быгатэ, малы ке шуоно сыӵе манерен лэсьтэм айшетъёссы уйпал ёросъёсын улӥсь ӟучъёслэн но вылӥллям. Калмез удмуртъёслэн сюан айшет пужыятон амалзы      Фото: Константин Вознесенских © udmurt.media Якшур-Бӧдья ёросысь удмуртъёс азвесь сӥньысэн пужы пукто вылэм. Мукет удмуртъёслэн сыӵе амалзы кылемын ӧвӧл. Нош якшур-бӧдьяослэсь сямзэс кибашлыослэн юртъёсазы ужасьёс улӟытыны быгатӥзы. Якшур-Бӧдья ёросысь азвесь сӥньысэн пужыятскон улӟытэм амал       Фото: Константин Вознесенских © udmurt.media Котькуд кибашлы айшетсэ аспӧртэм карыны тыршиз, со вакытэ ик ассэ син усемлэсь утён сярысь но малпаськылӥз. Кылсярысь, куд-огез пужыязы юри кыӵе ке но янгыш келлязы. Со юри тупатыса озьы лэсьтэмын, малы ке шуоно син медаз усьы но кибер медаз луы шуыса. Юри озьы лэсьто, калык воксё медаз паймы, кыӵе чебер лэсьтэм, номыр янгышез но ӧвӧл шуыса, кыӵе ке но янгышсэ мед адӟоз кадь, шексэ арберилэсь Наталья Прокопьева, Калык творчествоя элькун юртысь киужъёсъя ёзэтысь валтӥсь методистНялтас вераса, вашкала вакытэ айшетъёс воргоронъёс но нулло вал. Соос пиосъёслэсь кыӵе ужен выремзэс возьматылӥзы: я со пӧйшурась, я чорыгась, я вукоын, я кебитын ужась. Сыӵе азькышетъёс чеберъямын ӧй вал, уж дыръя гинэ кутӥськылӥзы. Нош лымшорпал улӥсь удмуртъёслэн вал сыӵе шулдыръяськон дыръя, вӧсяськон дыръя дӥсян айшетъёссы, тросэз соос бигеръёслэсь асэстэмын вал, малы ке шуоно бигеръёслэн пиосъёссылэн вал сыӵе айшетъёссы, чебересь айшетъёссы, кудъёссэ соос кыӵе ке шулдыръяськонъёс, юмшанъёс дыръя дӥсяллязы, йылол быдэстон айшетъёссы Наталья Прокопьева, Калык творчествоя элькун юртысь киужъёсъя ёзэтысь валтӥсь методистАйшетъёс туала вакытэ но кулэлыксэс ӧз ыштэ. Наӵ-наӵ удмурт азькышетъёс вурем сяна, та вакытэ соосты стилизовать карыса но быдэсто ини. Соосъя озьы ик тодманы луэ, шаермылэн кудпал ёросысьтыз соос, но кутӥськемзы мукет луэ ини. Ӵемысь сыӵе айшетъёсын кузё кышноос табань-перепеч пыжо, куно пумитало. Озьыен, азьло сямен ик, ваньмыз кутске айшетысен.  Тегъёс: Лулчеберет Ижкар Удмуртия йӧскалыклулчеберет удмуртъёс адӟытон кибашлыос киуж  